FÆLLES HOLDNING (EF) Nr. 14/98 fastlagt af Rådet den 12. februar 1998 med henblik på vedtagelse af Rådets direktiv 98/. . ./EF af . . . om ændring af direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol) (98/C 91/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 84, stk. 2,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

(1) I artikel 2, nr. 1, i direktiv 95/21/EF (4) defineres »konventioner« som de i artiklen opregnede konventioner, der er gældende på tidspunktet for direktivets vedtagelse; i artikel 2, nr. 2, defineres »MOU« som Paris-memorandummet om havnestatskontrol, undertegnet i Paris den 26. januar 1982, som affattet på datoen for direktivets vedtagelse;

(2) siden vedtagelsen af direktiv 95/21/EF er der trådt ændringer i kraft til SOLAS 74-konventionen, MARPOL 73/78-konventionen og STCW 78-konventionen; de seneste ændringer til Paris-memorandummet trådte i kraft den 14. januar 1998; disse ændringer bør anvendes i forhold til direktivet;

(3) den internationale kode for sikker skibsdrift og forebyggelse af forurening (ISM-koden), som Den Internationale Søfartsorganisation vedtog den 4. november 1993 og gjorde obligatorisk ved det nye kapitel IX i SOLAS-konventionen, fastlægger et system for sikkerhedsledelse, som dels skal anvendes både til søs og i land af det selskab, der er ansvarligt for et skibs drift, dels kontrolleres af myndighederne i det land, hvor selskabet udøver sin virksomhed;

(4) ISM-koden yder et væsentligt bidrag til sikkerheden til søs og beskyttelsen af havmiljøet i Fællesskabets farvande;

(5) den 1. juli 1998 træder ISM-koden i kraft på internationalt plan for alle passagerskibe og for olie-, kemikalie- og gastankskibe, massegodsskibe og højhastighedsgodsskibe med en bruttotonnage på 500 eller mere;

(6) Rådets forordning (EF) nr. 3051/95 af 8. december 1995 om sikkerhedsledelse af ro-ro-passagerfærger (5) sigter mod fremskyndet obligatorisk anvendelse af ISM-koden for al ro-ro-passagerfærgesejlads til eller fra europæiske havne, uanset hvilket flag der føres;

(7) forsinkelser i selskabernes og myndighedernes iværksættelse af ISM-koden på internationalt plan vil give anledning til bekymring for søfartssikkerheden og miljøbeskyttelsen;

(8) det er derfor nødvendigt at træffe specifikke foranstaltninger overalt i Fællesskabet for det tilfælde, at der ikke er ISM-certifikater om bord; disse foranstaltninger skal indbefatte tilbageholdelse af ethvert skib uden certifikater udstedt i overensstemmelse med ISM-koden;

(9) foreligger der ikke andre væsentlige fejl og mangler, der berettiger, at et skib tilbageholdes, kan den pågældende medlemsstat ophæve tilbageholdelsen af skibet, hvis dette er nødvendigt for at undgå en ophobning af skibe i havnen;

(10) i henhold til artikel 11 i direktiv 95/21/EF skal medlemsstaterne i så fald træffe koordinerede foranstaltninger for at sikre, at skibe, der har fået tilladelse til at forlade en havn uden behørig ISM-certificering, får anløbsforbud i alle Fællesskabets havne, indtil der er udstedt gyldige certifikater i overensstemmelse med ISM-koden, med forbehold for direktivets artikel 11, stk. 6;

(11) kun den tilbageholdende medlemsstat kan hæve anløbsforbuddet i Fællesskabet; denne stat kan, hvis den ønsker det, acceptere oplysninger fra en anden medlemsstat, der anses som bevis for, at et skib har gyldige certifikater udstedt i overensstemmelse med ISM-koden;

(12) direktiv 95/21/EF skal kunne ændres ved en forenklet procedure, når det drejer sig om at tage hensyn til ændringer i de internationale konventioner og det memorandum om havnestatskontrol, der er omhandlet i direktivets artikel 2; den i direktivets artikel 18 fastlagte procedure forekommer bedst egnet til indførelse af sådanne ændringer; artikel 19 bør suppleres for at muliggøre dette -

UDSTEDT FØLGENDE DIREKTIV:

Artikel 1

I direktiv 95/21/EF foretages følgende ændringer:

1) I artikel 2 foretages følgende ændringer:

a) I nr. 1 ændres udtrykket »som er gældende på tidspunktet for vedtagelsen af dette direktiv« til »som er gældende den 1. juli 1998«.

b) I nr. 2 ændres udtrykket »som affattet på datoen for dette direktivs vedtagelse« til »som affattet den 14. januar 1998«.

2) Følgende artikel indsættes:

»Artikel 9a

Fremgangsmåde ved manglende ISM-certifikater

1. Viser det sig under en inspektion, at der om bord på et skib, som i Fællesskabet er omfattet af ISM-koden på inspektionsdatoen, ikke foreligger en kopi af overensstemmelsesdokumentet eller certifikat for sikker skibsdrift udstedt i overensstemmelse med den internationale kode for sikker skibsdrift og forebyggelse af forurening (ISM-koden), sikrer myndighederne, at skibet tilbageholdes.

2. Viser der sig under inspektionen ikke andre væsentlige fejl og mangler end de i stk. 1 omhandlede manglende dokumenter, der berettiger, at skibet tilbageholdes, kan myndighederne ophæve tilbageholdelsesordren for at undgå ophobning af skibe i en havn. Når en sådan afgørelse træffes, underretter myndighederne omgående de andre medlemsstaters myndigheder herom.

3. Medlemsstaterne træffer de nødvendige foranstaltninger for at sikre, at ethvert skib, der får tilladelse til at forlade en havn i en medlemsstat under de i stk. 2 omhandlede omstændigheder, får anløbsforbud i alle Fællesskabets havne undtagen i de i artikel 11, stk. 6, omhandlede situationer, indtil skibets reder eller operatør over for myndighederne i den medlemsstat, hvor tilbageholdelsen fandt sted, har forelagt fyldestgørende dokumentation for, at skibet råder over gyldige certifikater udstedt i overensstemmelse med ISM-koden. Når der påvises fejl eller mangler som omhandlet i artikel 9, stk. 2, og disse ikke kan afhjælpes i tilbageholdelseshavnen, finder de relevante bestemmelser i artikel 11 tilsvarende anvendelse.«

3) I artikel 19 tilføjes følgende litra:

»c) at tilpasse datoerne i artikel 2 for at tage hensyn til de ændringer, der er trådt i kraft, i de internationale konventioner og MOU, der er nævnt i denne artikel med undtagelse af protokoller til sådanne konventioner.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. juli 1998. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i . . .

På Rådets vegne

Formand

(1) EFT C 264 af 30.8.1997, s. 33.

(2) EFT C 73 af 9.3.1998, s. 64.

(3) Europa-Parlamentets udtalelse af 4. december 1997 (EFT C 388 af 22.12.1997, s. 16), Rådets fælles holdning af 12. februar 1998 og Europa-Parlamentets afgørelse af . . . (endnu ikke offentliggjort i Tidende).

(4) EFT L 157 af 7.7.1995, s. 1.

(5) EFT L 320 af 30.12.1995, s. 14.

RÅDETS BEGRUNDELSE

I. INDLEDNING

Den 29. juli 1997 forelagde Kommissionen Rådet et forslag til Rådets direktiv om ændring af direktiv 95/21/EF om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol). Forslaget var baseret på traktatens artikel 84, stk. 2 (1).

Europa-Parlamentet afgav udtalelse under førstebehandlingen den 4. december 1997 (2). Det Økonomiske og Sociale Udvalg afgav udtalelse den 10. december 1997 (3). Parlamentet godkendte Kommissionens forslag uden ændringer.

Rådet fastlagde sin fælles holdning i overensstemmelse med traktatens artikel 189 C den 12. februar 1998.

II. FORMÅLET MED FORSLAGET

Formålet med forslaget er at ændre direktiv 95/21/EF om havnestatskontrol med henblik på

- at udvide havnestatskontrol under hensyn til de nylige ændringer til MARPOL-, SOLAS- og STCW-konventionerne

- at forpligte medlemsstaterne til at sikre, at skibe, der anløber deres havne, opfylder den internationale kode for sikker skibsdrift og forebyggelse af forurening (ISM-koden) (4)

- at udforme særlige fremgangsmåder for tilbageholdelse af skibe, som ikke har ISM-certifikaterne om bord under hensyn til, at en lang række rederier og skibe ikke vil være i besiddelse af ISM-certifikater, når ISM-koden træder i kraft den 1. juli 1998

- at udvide udvalgsprocedurens rækkevidde.

III. ANALYSE AF DEN FÆLLES HOLDNING

Rådets fælles holdning svarer i vid udstrækning til Kommissionens forslag.

I direktivudkastet ændres referencedatoerne i artikel 2, nr. 1 og 2 (definitioner), i direktiv 95/21/EF, således at der kan tages hensyn til de nylige ændringer i en række internationale konventioner (nr. 1) og i Paris-memorandummet om havnestatskontrol (nr. 2).

Endvidere er der indsat en ny artikel 9a med henblik på

- at sikre, at skibe, som ikke kan forelægge et overensstemmelsesdokument eller et certifikat for sikker skibsdrift udstedt i overensstemmelse med ISM-koden, tilbageholdes (stk. 1)

- at give medlemsstaterne mulighed for at ophæve en sådan tilbageholdelsesordre, forudsat at der ikke har vist sig andre alvorlige fejl eller mangler, der berettiger, at skibet tilbageholdes, og at denne foranstaltning er påkrævet for at undgå ophobning af skibe i en havn (stk. 2)

- at sikre, at skibe, der har fået tilladelse til at forlade en havn i overensstemmelse med stk. 2, i princippet får anløbsforbud i alle Fællesskabets havne, indtil de kan godtgøre, at de opfylder ISM-koden (stk. 3).

Desuden udvider direktivet rækkevidden af udvalgsproceduren i artikel 19, litra b), som i øjeblikket kun kan benyttes til at tilpasse direktivets tekniske bilag, under hensyn til de ændringer, der senere skal foretages i de i artikel 2, stk. 1 og 2, anførte instrumenter, således at udvalget også kan ændre datoerne i disse punkter.

IV. EUROPA-PARLAMENTETS ÆNDRINGSFORSLAG

Europa-Parlamentet vedtog ingen ændringsforslag til kommissionsforslaget under førstebehandlingen den 4. december 1997.

V. RÅDETS ÆNDRINGER TIL KOMMISSIONENS FORSLAG

PRÆAMBLEN

Rådet har omredigeret præamblen på baggrund af ændringerne til Kommissionens oprindelige forslag. Bortset fra en række redaktionelle ændringer har Rådet

- suppleret betragtning 1 og 2 for at påpege, at direktiv 95/21/EF også skal tilpasses på baggrund af de nylige ændringer i Paris-memorandummet

- ændre betragtning 9 for at præcisere, at kun behovet for at undgå ophobning af skibe i en havn, berettiger ophævelsen af en tilbageholdelsesordre

- indsat to nye betragtninger (10 og 11) for at præcisere medlemsstaternes rettigheder og forpligtelser med hensyn til at ophæve tilbageholdelsesordrer og de deraf følgende anløbsforbud i alle Fællesskabets havne, indtil de pågældende skibe kan godtgøre, at de opfylder ISM-koden.

ARTIKLERNE

Rådet har besluttet at ændre Kommissionens forslag således:

Artikel 1, nr. 1, litra b) (ændring af artikel 2, stk. 2, i direktiv 95/21/EF)

Rådet har indføjet en ny artikel 1, nr. 1, litra b), for at ajourføre definitionen af Paris-memorandummet i artikel 2, nr. 2, i direktiv 95/21/EF. Ved at ændre udtrykket »som affattet på datoen for dette direktivs vedtagelse« til »som affattet den 14. januar 1998« har Rådet taget hensyn til de ændringer i Paris-memorandummet, der trådte i kraft efter datoen for vedtagelse af direktiv 95/21/EF.

Artikel 1, nr. 2 (ny artikel 9a)

I stk. 1 har Rådet ændret »certifikat« til »certifikat for sikker skibsdrift« for at sikre overensstemmelse med sprogbrugen i ISM-koden. Desuden har Rådet indføjet ordene »om bord på et skib, som i Fællesskabet er omfattet af ISM-koden på inspektionsdatoen« for at undgå uklarhed med hensyn til direktivets anvendelsesområde.

I stk. 2 har Rådet ændret »kan tillade skibet at forlade havnen« til »kan (. . .) ophæve tilbageholdelsesordren« for at sikre overensstemmelse med sprogbrugen i artikel 9, stk. 2, i direktiv 95/21/EF. Rådet har endvidere indføjet ordene »for at undgå ophobning af skibe i en havn« for at indføje et klart kriterium for, hvornår der kan indrømmes undtagelser fra den almindelige bestemmelse om at tilbageholde et skib.

I stk. 3 har Rådet

- indføjet ordene »undtagen i de i artikel 11, stk. 6, omhandlede situationer« for at præcisere, at skibe kan få anløbstilladelse til en bestemt havn i Fællesskabet »i tilfælde af force majeure eller bydende nødvendige sikkerhedshensyn eller for at reducere forureningsfaren eller gøre den så lille som muligt, eller for at fejl og mangler kan afhjælpes«

- i den engelske version ændret »to the satisfaction of the Member State« til »to the satisfaction of the competent Member State« for at sikre overensstemmelse med sprogbrugen i artikel 11, stk. 6, i direktiv 95/21/EF (denne ændring vedrører ikke den danske tekst)

- indføjet et nyt punktum for at præcisere, at et skib, der i princippet skulle have anløbsforbud i alle Fællesskabets havne, under særlige omstændigheder, jf. artikel 11 i direktiv 95/21/EF, kan få adgang til nærmeste reparationsværft.

Artikel 1, stk. 3 (ændring til artikel 19 i direktiv 95/21/EF)

Rådet har erstattet artikel 1, stk. 3, i Kommissionens forslag med en ny tekst for at give en nøjagtigere definition af, hvilke beføjelser der er forbundet med udvalgsproceduren i tilfælde af efterfølgende ændringer af de i artikel 2 i direktiv 95/21/EF omhandlede internationale konventioner og aftalememorandummet.

(1) EFT C 264 af 30.8.1997, s. 33

(2) EFT C 388 af 22.12.1997, s. 16.

(3) EFT C 73 af 9.3.1998, s. 64.

(4) I henhold til ISM-koden skal skibe have en kopi om bord af overensstemmelsesdokumentet, hvori flagstaten godkender rederiets ordning for sikkerhedsledelse samt et certifikat for sikker skibsdrift, hvori flagstaten godkender skibets ordning for sikkerhedsledelse.